“Il curios pader”

(lr)

Pader Placi a Spescha (1752-1833) teolog, pionier alpinist, perscrutader da la natira e dal linguatg, etnolog ed illuminader è ina da las figuras las pli fascinantas da la Surselva e dal Grischun. Adina puspè èn istoriografs e scienziads s'occupads cun sia persuna. Avant curt è cumparì in cudesch scrit en tudestg che prova da sclerir diversas varts da questa persunalitad quasi legendara. Las contribuziuns sa basan sin in colloqui da la Societad per la perscrutaziun da la cultura grischuna. Pader Daniel Schönbächler descriva la vita monastica da quest pader ch'è bain ì en claustra, ma che ha passentà la gronda part da sia vita sco plevon en pliras plaivs, surtut a Trun. En vardad era el in carstgaun memia viv ed autonom per star sut ad ina instanza clericala. EI fascheva er avertamain politica. Perquai ch'el aveva simpatisà publicamain cun ils Franzos han ils Austriacs deportà el ad Innsbruck. Ultra da quai è pader Placi stà l'emprim rumantsch che ha propagà in linguatg da scrittira unifitgà. Alexi Decurtins descriva sco el ha sviluppà per quest intent in'atgna scripziun e grammatica che ha dentant fatg naufragi, siond ch'el aveva tratg en consideraziun be il sursilvan e ch'el era scienzià da la natira e na linguist.
Pader Placi vuleva far da la Rumantschia in'atgna naziun ed ha - per dar ad ella in'atgna identitad - er scrit l'istorgia da l'origin dals Rumantschs. Cun quest engaschament s'occupescha Iso Camartin. Tenor pader Placi derivain nus dals Etruscs, quai che vegn oz plitost dubità. Josef Auf der Mauer dilucidescha ils contacts dal pader cun persunalitads da la scienza natirala, da l'art e da la politica. EI ha dissegnà las emprimas chartas geograficas da la regiun ed è s'engaschà per sviluppar la regiun economicamain. Sia posiziun sco piunier alpinist vegn valitada da Peter Donatsch, sez alpinist activ. Pader Placi ha ascendì sco emprim divers pizs: il Terri, il Stocgron, il Rheinwaldhorn ed il Pez Tgietschen. Quai era extraordinari en in temp che tut temeva anc ils spierts da las muntognas.
Ursus Brunold, istoriograf, s'occupescha cun ina vart plitost tragica da la vita dal pader. Malgrà ch'el considerava sia lavur sco ina missiun èsi reussì ad el da publitgar fitg pauc. En sias perscrutaziuns era el in pau antiquà, perquai ch'i mancava ad el - che viveva en la periferia - il contact direct cun la perscrutaziun scientifica. Sin auters secturs rinfatschav'ins ad el superfizialitad e memia gronda fantasia. Uschia èn ses manuscrits per gronda part restads en ils archivs. Da valita speziala paran dentant dad esser sias descripziuns economicas e istoric-culturalas da la Surselva.